Formandens beretning feb. 2018, for 1. Glostrup Gruppe

Det er en fornøjelse at være formand for en så velfungerende spejdergruppe og -bestyrelse. Jeg kan kun sige en stor tak til alle de uniformerede og forældre, der har ydet en stor indsats i spejderarbejdet, til stor glæde og gavn for byens børn. Tak fordi I har lagt en stor del af jeres fritid i gruppen, det er jer der har skabt dén succes gruppen er!

I foråret var alle grene afsted på en gruppetur, hvor forældre og søskende også var med. Klanen stod som sædvanligt, for planlægningen af nogle super gode udfordringer for alle.

Vi sluttede spejderåret inden sommerferien med et grillmøde for bestyrelse, ledere samt seniorspejdere. Det er en dejlig måde at møde alle på, og sige tak for året der er gået.

Vi gentog succesen med gensynsmøde efter sommerferien, hvor et stort antal spejdere, forældre og søskende mødte op. Vi var så mange, at vi måtte rykke ud i Byparken hvor alle hyggede sig med medbragt mad til grillene.

Da vi er blevet rigtig mange i gruppen, besluttede vi at ændre juleafslutningen fra at være alle spejdere, forældre og søskende til at holde det grenvis for spejderne.

Spejdermor Vicky Schumann, har i december forsøgt sig med juletræssalg, i skrivende stund er det ikke endeligt opgjort hvor meget der er tjent ind til gruppen. Vicky og hendes familien har lagt utroligt meget arbejde i det. Stor tak til Vicky og hendes familie samt de forældre og spejdere der stillede deres fritid til rådighed!

Pia Gottorp

Formand